\*P/2041716\*

KLASA: 402-07/21-01/458

URBROJ: 538-08-1/263-21-3

Zagreb, 20. svibnja 2021. godine

**POZIV ZA ISKAZ INTERESA**

**za financiranje projekata prema**

**PROGRAMU** **ULAGANJA U INFRASTRUKTURU VJERSKIH ZAJEDNICA**

**NA POTRESOM POGOĐENIM PODRUČJIMA**

Cilj Programa ulaganja u infrastrukturu vjerskih zajednica na potresom pogođenim područjima (u nastavku teksta: Program) je sprečavanje nastajanja daljnjih šteta na građevinama sakralne i javne namjene u vlasništvu vjerskih zajednica koje služe za zadovoljenje vjerskih, socijalnih, zdravstvenih, obrazovnih i kulturnih potreba u zajednici, osiguranje nastavka nesmetanog i sigurnog održavanja i zadovoljenja potreba lokalnog stanovništva za vjerskim i drugim aktivnostima koje provode vjerske zajednice te očuvanje vrijednosti kulturne baštine.

**Prihvatljivi podnositelji zahtjeva** su vjerske zajednice, koje djeluju na prihvatljivom području provedbe Programa, vlasnici pokretnog i nepokretnog dobra sakralne i javne namjene koja služe za zadovoljenje vjerskih, socijalnih, zdravstvenih, obrazovnih i kulturnih potreba u zajednici.

**Prihvatljivo područje provedbe** je područje Republike Hrvatske na kojem su nastale štete uslijed potresa 28. i 29. prosinca 2020. godine.

**Prihvatljive građevine** su građevine sakralne i javne namjene u vlasništvu prihvatljivih podnositelja koje služe za zadovoljenje vjerskih, socijalnih, zdravstvenih, obrazovnih i kulturnih potreba u zajednici, a oštećene su u potresu.

Podnositelj je prilikom predaje zahtjeva dužan dostaviti dokumentaciju o šteti uzrokovanoj potresom na nepokretnom i pokretnom dobru (npr. mišljenje/nalaz/izvješće izvođača radova ili ovlaštene stručne osobe/tijela kojim je utvrđeno da je građevina oštećena potresom ili popis štete i fotodokumentacija i sl.). Javno dostupni podaci provjerit će se uvidom u dostupne registre, te službenim putem temeljem zahtjeva prema nadležnoj instituciji.

**Prihvatljive aktivnosti:**

* Istražni radovi i izrada projektne dokumentacije za provedbu mjera sanacije šteta od potresa;
* Sanacija šteta od potresa – hitni pripremi radovi, izvođenje radova osiguranja i stabilizacije, sanacija, obnova, popravci i slično;
* Sanacija šteta na pokretnom dobru;
* Radovi na uređenju, prilagodbi i osposobljavanju privremenih (alternativnih) prostora koji nisu oštećeni potresom, radi nastavka nesmetanog odvijanja i održavanja aktivnosti korisnika do obnove i sanacije građevina oštećenih potresom.

**Neprihvatljive aktivnosti su:** otkup zemljišta ili zgrada, kupnja strojeva, vozila i pripadajuće opreme,aktivnosti koje ugrožavaju okoliš, nabava potrošnog materijala i opreme koja se knjigovodstveno otpisuje u roku jedne godine, radovi i oprema koji nisu izravno povezani s djelatnosti koju korisnik provodi u prihvatljivoj građevini.

U okviru programa nisu prihvatljive aktivnosti za koje su dodijeljena ili će biti dodijeljena financijska sredstva iz drugih programa, natječaja i javnih poziva ili potpora ili se mogu financirati sredstvima drugih natječaja, javnih poziva ili potpora vezanih za provedbu mjera zaštite i sanacije šteta nastalih uslijed potresa.

**Provedbeno razdoblje** projekta i prihvatljivosti troškova je razdoblje od 1. siječnja 2021. godine do kraja 2022. godine uz mogućnost produžetka roka ukoliko Korisnik iz objektivnih razloga do tog roka ne uspije provesti projekt.

Po završetku projekta Korisnik je u roku od 3 mjeseca obvezan dostaviti Završno izvješće o provedbi projekta i opravdati prihvatljive troškove, u skladu s Ugovorom.

**Prihvatljivi troškovi** su troškovi izvođenja radova, trošak usluga nadzora gradnje, opremanje građevina, trošak PDV-a i trošak izrade projektno tehničke dokumentacije.

Nisu prihvatljivi troškovi provedbe postupka javne nabave, dugovi ili naknade za gubitke ili dugovanja, dugovanja za kamate i rate odobrenih kredita, gubitci na tečajnim razlikama.

Troškovi moraju biti neophodni za provođenje projekta, nastali tijekom provedbe projekta od strane izvoditelja radova/izvršitelja usluga na temelju sklopljenih važećih ugovora u skladu s tehničkom dokumentacijom i troškovnikom radova, dostavljeni po ovjerenim situacijama/računima za stvarno izvedene radove/izvršene usluge te provjerljivi.

**Iznos financiranja**

Najviši iznos sredstava koji se prema ovom Pozivu može dodijeliti jednom podnositelju iznosi

500.000,00 kuna (slovima: petstotisućakunainulalipa) s PDV-om.

Neće se financirati projekti čija je vrijednost manja od 50.000,00 kuna (slovima: pedesettisućakunainulalipa) s PDV-om.

**Postupak podnošenja zahtjeva**:

Podnositelji zahtjeva mogu podnijeti zahtjev u bilo kojem trenutku od datuma objave do datuma zatvaranja Poziva.

Prema ovom Pozivu, jedan podnositelj zahtjeva može podnijeti jedan zahtjev za financiranje projekta.

Zahtjev treba biti popunjen na hrvatskom jeziku.

Zahtjev se sastoji od **:**

* Prijavnog obrasca - cjelovito popunjen, potpisan i ovjeren pečatom, dostavljen u pisanom obliku;
* Proračuna projekta - detaljno i jasno popunjen, potpisan i ovjeren pečatom, dostavljen u pisanom obliku;
* Fotodokumentacije postojećeg stanja građevine
* Dokumentacija o šteti uzrokovanoj potresom na nepokretnom i pokretnom dobru

Zahtjev se šalje u zatvorenoj omotnici koja na vanjskoj strani mora sadržavati puni naziv i adresu podnositelja zahtjeva, preporučenom pošiljkom ili dostavom u pisarnicu Ministarstva, obvezno uz naznaku: **Poziv za iskaz interesa za financiranje projekata prema** **„Programu ulaganja u infrastrukturu vjerskih zajednica** **na potresom pogođenim područjima“** **- NE OTVARATI,** na adresu:

**Ministarstvo regionalnoga razvoja i fondova Europske unije**

**Miramarska cesta 22**

**10000 Zagreb**

**Rok za podnošenje zahtjeva** **je 21. lipnja 2021.**

Valjanim zahtjevima smatrat će se zahtjevi dostavljani u pisarnicu Ministarstva do 16:00 sati je 21. lipnja 2021., odnosno preporučene pošiljke s poštanskim štambiljem zaključno s navedenim datumom.

**Postupak odabira projekata:** Odabir projekata za sufinanciranje provodi se u skladu s točkom 7. Programa i u nadležnosti je Povjerenstva za odabir projekata.

Za sva dodatna pitanja i informacije osobe za kontakt u Ministarstvu su:

- Zoran Žagrić, [tel: 01/6472 510](mailto:tel:%2001/6472%20510), e-mail: [zoran.zagric@mrrfeu.hr](mailto:zoran.zagric@mrrfeu.hr)

- Snježana Cesarec, tel: 01/643 8215, e-mail: [snjezana.cesarec@mrrfeu.hr](mailto:snjezana.cesarec@mrrfeu.hr)

- Irena Jagatić, [tel: 01/6391](tel:01/6391) 461; e-mail: [irena.jagatic@mrrfeu.hr](mailto:irena.jagatic@mrrfeu.hr)

Poziv za iskaz interesa s prilozima (Prijavni obrazac, Proračun projekta) i Program ulaganja u infrastrukturu vjerskih zajednica na potresom pogođenim područjimadostupni su na službenoj mrežnoj stranici Ministarstva regionalnoga razvoja i fondova Europske unije: [www.razvoj.gov.hr](http://www.razvoj.gov.hr)

**MINISTRICA**

**Nataša Tramišak, mag. iur.**